khistorydata/jeongjo-sjw-relations huggingface dataset:
정조 3년 · 목
敎曰。事雖疏漏。意在爲民。飭亦可謂行矣。慶尙前監司李在簡敍用。有下詢事。令該曹口傳付軍職。使之入侍。○予曰。卿等之所見。蓋以昨日所議而然也。備局分俵。前例已爲溯考。則甲午年分俵。亦不過十一萬石矣。今年雖云小豐。而十年來所無之事。今年卒然以四十萬餘石。一時督捧。則豈不可悶乎。幸而來年又豐。則今年捧十萬石。明年捧十萬石。次次捧之。則豈不爲好乎。命善曰。前年嶺南停捧之多。近來所無。故道臣至有移錢之議云矣。來年不幸而年事不登。又有國穀所費之處。則將何以措手乎。樂純曰。聖敎至當。而如是議論。徒爲無益。設令道臣。抄出最甚處而上之則好矣。予曰。屢年凶歉之餘。今年幸而免歉。蔀屋小民。擧望有樂歲之歡。而今又猝然以此數督捧。則其景色當如何。命善曰。嶺伯亦以爲四十萬石。足可捧納。故如是矣。華鎭曰。嶺南今年年事。大體則不如初料云矣。以此量宜作減。誠好矣。而還穀捧上。所以爲嗣歲之備也。目今穀簿之朽然。誠亦可悶矣。民始曰。聖敎以無於前之例爲重難。而前年停捧。幾至五十萬石。則此亦無前之事也。然則今年欲捧四十萬石者。亦或無怪矣。樂純曰。聖意誠好矣。四十萬石。設或分俵。畢竟則等是未捧矣。然則無寧先爲量減。而申飭道臣。俾有實效之地則好矣。予曰。前嶺伯入侍。李在簡進伏。予曰。不見已經歲矣。其間果爲安過否。在簡曰。伏蒙聖恩。得以好過矣。予曰。本道年事。今年則何如。在簡曰。大體則豐年矣。予曰。前年年事則果何如。在簡曰。慘凶而乙丙以後初有云矣。予曰。然則昨年必多餓殍之患矣。在簡曰。設賑之邑。則果不至有此患矣。予曰。嶺南舊還四十九萬石。而歷考十年間分俵之數。則多不過十六萬石。而或有十一萬十萬石分俵之例矣。今此屢歉之餘。生民瘡痍。尙未蘇起。而今以四十九萬石之還。猝然督捧。則豈不重難乎。雖停三分之一。猶不下三十萬石。則哀彼殘民。何以支堪乎。卿則必有所見。悉爲陳達可也。在簡曰。四十萬石。設令分俵徵納。畢竟則似當準捧矣。予曰。旣難準捧。則先爲量減。亦何妨乎。在簡曰。歲末停捧。亦是不得已之事。則預先停減。未知如何矣。然而自古舊還。本無盡捧之例矣。予曰。此是前例之所無。故予所以持難矣。予曰。目下民情何如。在簡曰。民情則果以停減爲望。而今若限三分一停退。則稍可鎭安矣。尙喆曰。此道臣常以爲三十萬石。庶可捧之云矣。予曰。然則嶺南。限十萬石捧之何如。華鎭曰。如此則太減。而民情則必大悅矣。予曰。予意蓋以此乃前例之所無者。而爲重難矣。新還舊還。一時徵捧。則民何以息肩乎。思之及此。實有所不忍矣。命善曰。聖敎實爲感歎矣。予曰。前道臣之意何如。在簡曰。若捧十萬石。則民必大幸矣。予曰。如此而若有嗣歲之憂。則此亦重難。故問之矣。在簡曰。數三萬石之加減。別無關係矣。予曰。然則以十六萬石停當無妨乎。卿等各別商量而爲之可也。予謂在簡曰。本道弊瘼。有可達者乎。民始曰。臣以尙方事。有可達者矣。本院進排中。白玉圭黈纊珠等屬。今無見存餘件。此非可以臨時辦得者也。不可不預爲求置。今番燕行時貿來似好矣。予曰。玉圭則內有餘件。不必買矣。
정조 3년 · 강
命諸道昨年未捧還穀。依甲午舊還分俵之數。磨鍊減捧。
정조 3년 · 목
領議政徐命善啓言。伏奉昨日傳敎。曲軫小民催科之苦。較考近年排還之數。至有略綽停當減數稟處之命。深仁德意。溢於辭表。臣之前後所奏。雖爲穀簿之縮。嗣歲之慮。而今於聖敎諄複之下。不覺感頌欽歎。諸道昨年未捧還穀。依甲午舊還分俵之數。磨鍊減捧。其餘許令停退。而分排之際。吏緣爲奸。強鄕獨受其利。殘民未蒙實惠。又或有已捧之穀。稱以未捧。幻弄文書。混入停減之弊。今番則道臣嚴飭守令。守令親執擧行。俾令奸弊莫售。惠澤遍究之意請措辭行會。予詢左相。左議政洪樂純曰。聖上懷保之德意。臣等何敢不奉承而宣布乎。從分數許令停退。而吏奸之弊。誠如領相所奏。此則嚴飭道臣。使各邑守令。親執還案。各別査究。勿委吏手。俾有實惠。則蔀屋小民。咸被聖化矣。予詢備堂。戶曹判書金華鎭曰。今此停退之命。寔出恤民之德意。不勝欽頌。而在嶺民。尤爲大惠矣。行都承旨鄭民始曰。還穀之一番停退。便稱舊還。通融前後之未捧者。分數分排。自是近例。而昨年未捧之區別盡捧者。以其停退之最多。爲此不得已之擧也。聖敎中創出無前之規。或慮小民之重困。蓋出於軫恤聖意。不勝欽仰。而臣等之持疑者。穀簿漸縮。或有嗣歲之慮故矣。予詢嶺南前道臣。前監司李在簡曰。昨年舊還。旣減三分之一。在嶺民實爲莫大之惠。而又有此分數停退之命。恤民聖意。不勝欽仰。而臣意則酌定石數。使道臣得以濶狹似好矣。從之。
정조 3년 · 강
命嶺南驛馬減額事。新道臣論理狀聞。
정조 3년 · 목
前慶尙監司李在簡啓言。臣於頃日狀聞中。以驛馬減額事仰請。旣有置之之命。又此煩陳。極知惶悚。而卜馬之過多。實爲嶺南諸驛之巨弊。非但位土永頉之無以給代。欲捄驛弊。則莫如減卜馬之最爲無弊。請更爲下詢大臣而處之。予詢大臣。領議政徐命善曰。臣頃於覆奏時。以許施之意仰達。而及承聖敎。誠爲至當。故不敢更有所稟矣。今前道臣之言又如此。姑令減數。待驛弊之稍蘇。更爲復舊。恐合於隨時通變之道矣。左議政洪樂純曰。臣別無他見矣。予曰。戶判旣經本道道臣。如有所見陳達也。戶曹判書金華鎭曰。驛弊旣如此。且無位土加給之道。則減其馬額之外。恐無他策矣。敎以。更令新道臣。出意見論理狀聞。
정조 3년 · 강
命尙方會計謄報。與戶判消詳從便擧行。
정조 3년 · 목
戶曹判書金華鎭啓言。臣於尙方事敢達矣。各司會計。無不朔報於臣曹。而獨尙方無此規。故用遺在無以憑知。雖不可逐朔修報。若於歲末。謄報本院遺在之數。則似或有相關之效。請下詢提調而處之。予曰。該院提調今適入侍。提調之意何如。尙衣提調鄭民始曰。臣非公事提調。本院事雖未詳知。而但貢物各種之數爻。旣在於戶曹。造成物種之數爻。又報於戶曹。以所報之數。較諸所在之數。則其不用元貢。而濫報與否。似不待朔報歲報。而可以知之矣。敎以。卿旣詳知之。與戶判往復消詳。從便擧行。
정조 3년 · 강
命恩信君墓遷葬時。禮葬等節。依當宁同氣葬禮擧行。
정조 3년 · 목
敎曰。自島中返櫬之後。所占山地。極其淺薄。每念及此。如噎在中。何嘗一日暫忘于心也。土品厚薄。猶屬風水。雖未知立見之利害。至於禮葬。又甚草草。不得備儀。尤是予不堪惻傷之情處。俄又聞之。本家果然。旣聞之後。何可踰日。以此意令該曹知悉。待開春當自內。更占山地。欲命移窆。故恩信君墓遷葬時。禮葬等節。勿拘前例。亦勿用王孫禮。依當宁同氣葬禮擧行事。考例草記稟處。
정조 3년 · 강
命恩信君。不待諡狀。斯速議諡。
정조 3년 · 목
敎曰。恩信君墓移窆事。方欲下敎。而更又思之。卒職之品。未到一品。以此品用此禮。亦甚苟簡。且此不係於遷葬遲速。卽令該曹。宗親品中。以極品追贈。而易名之典。亦未遑焉。亦令弘文館。不待諡狀。斯速議諡。又敎曰。恩信君贈諡日。遣承旨致祭。令該曹卜日擧行。又敎曰。恩信君議諡有命。玉堂東壁。不可不備。政官卽爲牌招開政差出。
정조 3년 · 목
以趙尙鎭爲副應敎。李在簡爲禮曹參判。李得祥爲加平郡守。○敎曰。初仕外盡爲差出。○再政。以李義翊爲戶曹參判。金鍾秀爲同成均。李普行爲同春秋。金成鎭爲 孝徽宮守奉官。初仕也。蔡濟恭爲藝文提學。
정조 3년 · 강
命放逐罪人朴宗德罪名蕩滌。
정조 3년 · 목
敎曰。今見畿伯狀啓。放逐罪人朴宗德身死云。所坐之事。元不干於難赦。厥弟先已蒙宥。則兄豈獨否。而以其罪輕之致。未及放釋而然。殊可惻也。罪名蕩滌事。分付該府該曹。
정조 3년 · 강
汰排設司鑰林興壽太命喆姜世重。
정조 3년 · 목
承旨李得臣啓言。今日親傳香時祗迎位板。初不排設。以致臨時窘速之境。事甚駭然。當該司鑰請重推。敎以。汰去。
정조 3년 · 강
命司鑰姜世重拿囚分揀。
정조 3년 · 목
承旨徐有防啓言。今日祗迎時擧行。全不成樣。而至於殿座處所之版位。乃敢推移排設於祗迎處所者。萬萬痛駭。論其罪狀。不可以只汰其任而止。當該排設司鑰。竝令攸司請從重科罪。從之。○義禁府啓言。司鑰姜世重。曾經司卷。移本府處之事允下矣。今方拿囚。敎以。日寒若此。分揀放送。
정조 3년 · 강
諸承旨持公事入侍于誠正閣。召見開城留守金魯鎭。行都承旨鄭民始。左副承旨徐有防。同副承旨金勉柱。
정조 3년 · 목
辭陛也。○予曰。近日弊瘼。無處無之。而松都尤甚。須勉爲之也。魯鎭曰。臣亦聞之。則松都之凋弊太甚云。以臣空疏之才。恐無堪當之望也。予曰。何日當發行乎。魯鎭曰。今日將離發矣。予曰。開留先退可也。予曰。玉堂今日議諡乎。民始曰。應敎新差。議諡似爲之矣。
정조 3년 · 강
承旨李義弼陳疏自引。賜批。
정조 3년 · 목
疏略曰。臣日昨講筵。以不陳文義。至被經筵之請推。不勝慚悚。臣職在近密。官兼參贊。而當鎭日開講之時。伈伈而進。嘿嘿而退。曾無一言仰禆聖學者。此實臣罪。雖非人言。臣固自訟。而至於宰臣所謂無誠云云。臣誠不知其所以也。臣雖無狀。前後恩私。與天罔極。則區區願忠之誠。豈後於人。而第臨文強覓。隨衆塞責。乃非誠實道理。故不得不以無仰對。而今其爲言。直曰無誠。恐非原恕之論也。噫事君無誠。厥罪惟何。言之者雖甚易。當之者不亦難乎。此莫非臣平日誠信。不能見孚於同朝之致。何敢以問備薄警。晏然自恕也哉。伏乞亟治臣尸職之罪。批以。爾其勿辭察職。○敎曰。右副承旨批下。牌招察任。
정조 3년 · 강
承旨李得臣。以母病陳疏乞遞。批許救護。
정조 3년 · 강
遞承旨李得臣李義弼。以黃最彥李文原代之。尋遞最彥文源。以金夏材姜潤代之。尋遞潤。以宋載經代之。
정조 3년 · 목
敎曰。受由承旨違牌承旨許遞。前望單子入之。又敎曰。新除授承旨牌招察任。又敎曰。在外承旨許遞。前望單子入之。又敎曰。新除授承旨。待下批牌招察任。又敎曰。在外承旨許遞。前望單子入之。又敎曰。新除授承旨。待下批牌招察任。
정조 3년 · 강
命恩信君議諡。從速擧行。
정조 3년 · 목
敎曰。恩信君諡號。本館自當擧行。而向者因儒賢所奏。使之贈諡者。諡狀果已來到。同爲議諡乎。知入。議諡體重。不可續續爲之。如未來到。自本館另加催促。從速擧行。至於太常合諡。政府署經。稍待齊到。同爲擧行。
정조 3년 · 강
命姜世重司鑰除授。
정조 3년 · 목
敎曰。旣非大罪。又非當該。前司鑰姜世重。書房色司鑰除授。
정조 3년 · 강
命武監李福運汰去。與趙漢圭代。今日擬入。
정조 3년 · 목
訓鍊都監。以闕直武監趙漢圭從重決棍二十度啓。敎以。昨日又有李福運稱名武藝別監。肆酒街路。不參侍衛之擧。當此圑束不實之時。況以新差之徒。如是作弊。則其所懲後之道。尤不可不十分操切。以其時數多擬望之致。此等人之伴入。亦或無怪。卿則姑不論罪。而此後則除尋常。另加擇擬。李福運從重決棍汰去。與趙漢圭之代。今日內擬入。
정조 3년 · 강
拿處宣傳官具縉。
정조 3년 · 목
敎曰。今日留門宣傳官事。大關後弊。宣傳官具縉拿處。
정조 3년 · 강
兵曹判書金鍾秀。從縣道上疏陳病。乞遞新除中權之任。賜批。
정조 3년 · 목
批以。授卿此任。爲朝象也。爲世道也。卿之疾如疏所陳。則此時本兵之長。不可虛縻。本職許遞。
정조 3년 · 강
四學儒生幼學洪樂謙等一百五十三人。上疏請樹先正臣宋時烈陪臣之碑。賜批。
정조 3년 · 목
疏略曰。臣等伏覩曩者特不手書先正臣宋時烈墓碑大字。陪臣先生兩本。其一則出於殿下尊周之義也。其一則出於殿下尙賢之誠也。此二者。在先正。俱是平生大節。而殿下之所以表章於旣歿之後者。殆有神明默助。曠感咨嗟。近聞墓碑將刻其先生之本。而未得竝樹陪臣之本。則使殿下旣下之宸筆。竟未免爲還納禁中云。然則殿下慕賢衛道之盛意。庶幾因是冞章。而至若先正臣竭誠盡忠。尊王室攘戎虜之大節及聖上繼述 孝廟之志事。丕承 肅宗之謨訓。所以尊尙先正。闡發幽潛。躋陪于 皇朝陪臣之列者。果安在乎。其一顯一晦之際。豈不大可惜者哉。西原華陽洞。卽先正臣讀春秋而講周道。圖復雪而泣貂裘之所也。陪臣之碑。其捨此地而奚宜哉。洞中旣享 神毅二皇帝。而又有先正臣院宇於其傍。則不但與先正之墓相密邇也。今若以手書陪臣之本。刻竪於華陽洞院宇之庭。其一廟一墓。齊爽竝美。豈不休歟。伏願聖明財幸焉。批以。御筆事。此非自下所請者。事涉干恩。爾等退修學業。
정조 3년 · 강
王大妃殿誕日陳賀。命親行。
정조 3년 · 목
敎曰。初十日 王大妃殿誕日陳賀。當親行。該房知悉。
정조 3년 · 강
命召對繼講册子。領事處更爲問議。
정조 3년 · 목
敎曰。召對繼講册子。尙未稟定。領事處更爲問議以奏。
정조 3년 · 강
命兩司諸臺。一竝推考。
정조 3년 · 목
敎曰。近日合啓。許久不爲。殊極未安。其在懲討之義。亦欠誠實。除在外外兩司諸臺。無論肅拜未肅拜。一竝推考。此後該房知悉。俾勿如前怠慢。
정조 3년 · 강
命大提學黃景源牌招。
정조 3년 · 목
敎曰。大提學連事違牌。揆以分義。萬萬寒心。況 王大妃殿誕日致詞製進。不容暫爲遲滞。大提學黃景源從重推考。卽爲牌招。
정조 3년 · 목
敎曰。守令未下直者。催促下送。未署經者。催促署經。一司署經者。一司除署經。使之催促下送。
정조 3년 · 강
遞承旨宋載經。以任希簡代之。尋遞。以李義弼代之。
정조 3년 · 목
敎曰。在外承旨許遞。前望單子入之。又敎曰。新除授承旨牌招察任。又敎曰。違牌承旨許遞。前望單子入之。待下批牌招察任。
정조 3년 · 강
以具允鈺爲兵曹判書。
정조 3년 · 목
敎曰。兵曹判書前望單子入之。又敎曰。此時本兵之長。不容暫曠。新除授兵曹判書。待下批卽爲牌招。傳授命召。
정조 3년 · 강
命初十日陳賀時。侍衛軍兵。一依昨年例擧行。
정조 3년 · 강
御營廳。以犯夜掖隸不捉委折嚴査啓。
정조 3년 · 목
該廳啓言。去夜本廳巡邏牌將金尙伯處。犯夜掖隸之酗酒橫行。不捉委折嚴査。則以爲。發巡後卽到字內。自六曹街路。巡至舊化門近處。捉得犯夜人二名。而掖隸則果未逢着云。身爲當牌牌將。不勤行巡者。萬萬痛駭。牌將金尙伯爲先汰去。臣亦不能嚴飭之罪。惶恐待罪。敎以。更觀來頭勤慢。不但牌將而已。竝與卿重勘。以此惕念擧行。卿則姑爲勿待罪。牌將亦何必汰去也。
정조 3년 · 강
分揀宣傳官具縉。
정조 3년 · 강
御誠正閣行晝講。知經筵李福源。特進官鄭晚淳。承旨金勉柱。玉堂趙尙鎭嚴思晩。假注書徐鼎修。兼春秋金健修。史官鄭東浚。宗臣安昌君燝。武臣行副護軍朴宗益。
정조 3년 · 목
講論語。○予曰。李儒慶之疏。近日寥寥之中。亦可謂可尙矣。近日以來。雖如此陳勉之言。亦未免絕無。此則任言責者。可以自反處也。
정조 3년 · 강
景慕宮傳香。命以龍亭細仗擧行。
정조 3년 · 목
禮曹判書李福源啓言。 宗社大祭香祝。例有龍亭細仗等節。而朔望則無之矣。今番 景慕宮冬享親傳香時。以龍亭細仗擧行。此後非親傳香時。則何以爲之乎。敎以。大享則依今番擧行。
정조 3년 · 목
自內詣春塘臺。○予曰。應射諸人。以次呼名發矢可也。○試射畢還內。
정조 3년 · 목
敎曰。堂陛不嚴。未及下問之事。輕先分疏。此等之習。不可長。當該承傳色中官。爲先削職。
정조 3년 · 강
兵曹參判李普行陳疏自引。賜批。
정조 3년 · 목
疏略曰。卽見前承旨李義弼疏本。則以臣日昨講筵時所奏。過爲引義。至於遞職之境。不勝訝惑。蓋臣伊日請推之擧。亶出於爲法講重事體之意。而筵退後。聞義弼引義之意。臣謂之曰。警飭規勉。自是美事。何爲自引之計也。反復曉譬。則義弼頗能領會。以爲事理旣然。吾不復爲此也。如是酬酢而罷矣。今忽盛氣費辭。章皇爲說。殆若受大彈駁而盡力卞明者然。殊未可曉也。臣之本意。何嘗如義弼所云哉。其所爲言。全沒商量。惟事噴薄。不亦異乎。事之當否。言之得失。不必呶呶深責。而但臣所慨然者則有之。世道日下。風習渝敗。捨其道理。喜怒爲用。時態物情。率多類此。可謂寒心。若是則聖明之世。官師相規之言。且將杜絕而不復聞矣。非細故也。臣竊悶焉。嗟乎若使臣行已有素。誠信見孚。則縱不使人人言出而悅服。致可否相濟之休。亦何至釀怒招憾。上下唇舌若此耶。是則臣之過也。其抗顏周行。貽羞簪紳。亦大矣。伏乞特賜裁處。遞臣之職。批以。卿其勿辭行公。
정조 3년 · 강
承旨李義弼陳疏自引徑出。賜批。
정조 3년 · 목
疏略曰。卽伏見兵曹參判李普行疏本。則從頭至尾。遣辭下語。簸弄脅持。旨意深緊。臣不勝瞠然驚惑。臣之當初疏陳。不過數行自引。宰臣今日對卞。可謂滿紙臚列。以此較彼。其盛氣噴薄云者。恐不在臣也。且以伊日酬酢言之。臣於宰臣筵退之後。先以引義之意。有所言及。則宰臣力加挽止。故臣一哂而泛應矣。今者云云。抑或膠擾之中。聽瑩而然耶。此則猶屬漫語。不必較挈。而至於世道風習。時態物情。杜絕等語。何其言之至此。吁可異矣。噫臣遭聖明。受恩罔極。則粉糜搗薤。固所甘心。而其言曰。捨棄道理。喜怒爲用。果如是。則雖忠於國而利於君之言。苟不利於己則怒之。雖不利於國。不忠於君之語。苟利於己則喜之。天下寧有如許人哉。臣雖無狀。亦具秉彝。縱不能出謀發慮。以圖涓埃之報。今乃竟自陷於負國罔君之罪。此臣所慚恧恨歎者也。況又世道風俗之變。杜塞言路之弊。是何等人臣之極罪。而今乃不少斟量。容易說去。若是之甚耶。嗚呼內懷不忠不利之心。外有敗俗蔽言之罪。則雖加之萬戮可。何可一刻容置於周行之間哉。臣又有訝惑者。伊日宰臣所奏上下屢十言。張皇根據。至以無誠。有所論斥。在筵諸臣。無不參聽。及其擧條之出也。非但太沒其綮緊。無誠二字。全然漏却。此所謂責人則明。若使未諳本事。只憑擧條者觀之。必將指臣以爲強引不當。公然惹鬧之人。而又當歸之於無實之科。此尤臣大懼者也。區區情勢。比前益深。晏然蹲昌。大關四維。陳章徑出。伏乞亟削臣職。仍治臣擅離之罪。批以。無論大小卞質。理直者勝。理旣直矣。勿辭察職。○敎曰。左副承旨疏批已下。今則毫無可引之端。卽爲牌招入直。
정조 3년 · 강
承旨金夏材陳疏乞遞。賜例批。
정조 3년 · 강
以兪靖柱爲 英陵參奉。口傳也。初仕也。
정조 3년 · 강
命別監之毆打本廳書員。更爲査問。首唱人亦爲指名査奏。
정조 3년 · 목
巡廳啓言。去十月初七日。二所巡廳。執捉別監之犯夜者。卽尹昌烈也。自該廳依例草記。別監輩敢怨草記。乃於進善門。毆打書員使令。翌日又曳牌將至別監房。無數亂打。伊後又以後勿執捉之意。恐喝牌將。伊後一別監突至二所。又打書員。又打本廳書員。曾未前聞。大關後弊。事雖出於二所。弊亦及於一所。無論一二所。皆當言之。而臣則聞之於出番後。今始入番。不敢以日久而掩置。略具顚末。敎以。以藥院作挐事處分。曾未幾日。而又有此前所未之擧。此而若不嚴加査治。掖隸縱橫之習。將無以懲戢。至於牌將之房中毆打事。吏隸之要路捽曳事。及從以威喝本廳之事。尤是重罪。爲先自政院發牌司謁。嚴査以聞。○因政院査問啓辭。敎以。其毆打之時。捽曳之時。威喝之時。必有所以然之故。更爲査問。又於三者之罪。亦必有其中最先首唱之人。亦爲指名査奏。
정조 3년 · 강
弘文館。以召對繼講册子問議啓。
정조 3년 · 목
本館啓言。召對繼講册子。更爲就議于領事處。領議政徐命善以爲。臣於秋間問議時。旣以分講經史之意仰對。今於更問之下。別無異見。伏惟上裁云。左議政洪樂純以爲。朱書一部。卽義理淵海。而節酌尤其精者。以此召對時進講則好矣云。領事獻議如此。何以爲之。
정조 3년 · 목
敎曰。近來筵臣。於筵席所奏。則雖甚張皇。而及觀擧條。殆沒頭角。筵席所奏。則曰東曰南者。及觀擧條。則搜東曰西。搜南曰北。此等之習。尋常非之。雖以目下事言之。承旨李義弼疏末云然之說。可謂非誣。昨欲以此提飭。而亦涉屑屑。姑置之。旣登章奏之後。不可終然泯默。同經筵李普行推考。原擧條勿施。更令一從筵奏書入。
정조 3년 · 강
命未下直守令。皆令當日辭朝。
정조 3년 · 강
命故南奉朝賀贈諡。從近議諡。
정조 3년 · 목
敎曰。故南奉朝賀。自予在學語時受學矣。予之得免魚魯。實賴此人之力也。以是向者取見詩文。令芸閣提擧校刊矣。伊後未遑。拖至于今。殊非印給之本意。其令本閣。從速印出。因此思之。此重臣贈諡。似未及爲矣。又非予尊師念舊之意。令弘文館諡狀催促。使之從近議諡。
정조 3년 · 강
御誠正閣行晝講。知經筵李福源。特進官李在簡。承旨鄭民始。玉堂李儒慶李命勳。假注書徐鼎修。史官徐龍輔鄭東浚。宗臣凝善君燨。武臣行副護軍鄭彥衡。
정조 3년 · 목
講論語。○予謂民始曰。舊還分俵。依甲子例爲之乎。民始曰。然矣。予曰。甲子年十六萬石。乃分俵之元數乎。卽當年所捧之數乎。民始曰。未詳矣。予曰。更考而爲之可也。
정조 3년 · 강
召見承旨李鎭衡于誠正閣。
정조 3년 · 목
予謂鎭衡曰。目今朝象世道何如。鎭衡曰。臣在外任時聞此事。達夜不寐矣。國事誠爲可悶矣。予曰。豈無商量而然乎。卽今世道。無復可言。波盪渙散。不成貌樣矣。鎭衡曰。國家之憂慮。實非尋常矣。予曰。卿見奉朝賀乎。聞見卿則多有可言者云矣。鎭衡曰。方欲出往見之矣。
정조 3년 · 강
承旨金勉柱陳疏乞遞春秋兼銜。批下該曹稟處。
정조 3년 · 목
勉柱與監事洪樂純。有內外從應避之嫌也。
정조 3년 · 강
副校理權以綱陳疏自引乞遞。仍請掖隸犯夜。亟施刑配。賜批。
정조 3년 · 목
疏略曰。向筵因特進官所奏。繼陳愚悃。遇災修省。固知聖心之懍愓。而誕日減膳。實切群情之缺悶。言端旣發。率爾仰陳。而不覺自歸於遜志失職之科矣。及承聖敎。誨責備至。自顧慚恧。而聖度包容。罪止問備。試牌違傲。薄罷旋敍。日昨恩除。又下於湖西病滯之中。臣聞命隕越。力疾登途。今纔入城。而寒感添劇。萬無時日起動之望。伏乞亟賜鐫削焉。臣伏枕竢譴之中。不宜贅說。而以掖隸犯夜事。傳敎屢下。極其截嚴。有令喉院査奏之命。當此夜禁申嚴之時。此輩之冒法橫行。已極放恣。而毆打捽曳。此何擧也。臣雖未知事實之如何。而紀綱之解弛。法令之不行。其所關係。誠非細故。此不痛懲。後弊難防。出付有司。亟施刑配之典。批以。掖隸事。已嚴査得情。當有另加決罪之道矣。爾其勿辭。從速察職。
정조 3년 · 강
同義禁鄭晩淳陳疏乞郡。批下該曹稟處。
정조 3년 · 강
判尹李衍祥疏辭新資。兼辭譯院提擧。賜例批。
정조 3년 · 강
命恩信君禮葬。就議大臣。從速劃一稟處。
정조 3년 · 목
禮曹啓言。故恩信君墓遷葬禮葬等節。溯考 列聖朝當宁同氣禮葬前例。則本曹謄錄。多致散失。久遠之事。無可據。至如麟坪大君禮葬。最爲近例。此亦事在百年前。本曹及宗親府宗簿寺。俱無可考文跡。自臣曹不敢以臆見稟定。何以爲之。敎以。雖有依當宁同氣擧行之敎。而旣無可據之例。則就延齡君禮葬例。傍照損盆。庶幾近之。至於麟坪大君之例。誠未襯當矣。此係等威。該曹自可諒悉。以此就議大臣。從速劃一稟處。
정조 3년 · 강
命大提學黃景源。更勿牌招。
정조 3년 · 목
敎曰。 慈殿 誕賀隔宵。以文衡之尙不行公。致詞製進。至今遲滯。雖有衆所共知之情勢。而分義體統。事甚不然。大提學黃景源從重推考。更爲牌招。斯速撰進。又敎曰。大提學牌去來。連爲催促。又敎曰。文衡之如是違牌。將使致詞。不得及期撰進。焉有如許事體。旣曰有情勢。則不可一味督迫。以壞禮使之義。且今日勢已晚。期日隔宵。有難等待其出肅。兩館提學中。在京人一體牌招。使之斯速撰進。○政院。以景源五牌不進啓稟。敎以。此徒損紀綱。更勿牌招。提學牌去來申飭。
정조 3년 · 강
命次對。明日陳賀後來會。
정조 3년 · 강
慈殿致詞。命藝文提學蔡濟恭撰進。
정조 3년 · 목
敎曰。此何體統。此何國綱。 慈殿誕賀。只隔一宵。而更漏將動。以文任之違牌。以致過時。此已萬萬寒心。而況陳賀前一日致詞。預爲淨書入啓。看品後奉安。卽是不易之規。而今則門限已過。應行之禮。又未免闕却。寧有如此事面乎。藝文提學蔡濟恭從重推考。使之撰進。又敎曰。藝文提學牌去來催促。
정조 3년 · 강
命侍從違牌坐罷人。前御史黃昇源。敍用。
정조 3년 · 목
敎曰。陳賀在明。侍從違牌坐罷人。一竝敍用。又敎曰。奉使雖有失膱之罪。所坐出於生疏之致。且罪名輕於關西御史。而未蒙敍。倍於是焉。殊非綜核之政。前御史黃昇源給牒敍用。
정조 3년 · 강
以沈念祖爲咸從府使。
정조 3년 · 목
敎曰。道臣狀請如此。咸從府使之代。係是糴政方殷之時。不可不擇。毋論侍從。另加擇擬。口傳差出。又敎曰。咸從府使。待明朝肅謝。催促下送。
정조 3년 · 목
敎曰。致詞之深夜看品。徒傷事體。其令明日看品。
정조 3년 · 강
命司鑰金學成。爲先嚴囚。
정조 3년 · 목
敎曰。司鑰金學成。本以凶險之人。兇言悖說。罔有紀極。不可尋常處之。爲先嚴囚。
정조 3년 · 강
命召對繼講册子。以東國通鑑爲之。
정조 3년 · 목
弘文館。以召對繼講册子。兩領事獻議不同。有難指一擧行啓稟。敎以。東國通鑑爲之。
정조 3년 · 강
命別監李長燁等。更加嚴問。照法嚴勘。
정조 3년 · 목
政院啓言。別監更爲査問。則以爲。當初委折。別監徐重★(火+集)。被捉巡廳之後。尹昌烈繼又被捉。前後見辱於巡廳。非止一再。故諸別監不勝齊憤之際。逢着巡廳書員於進善門外。而伊日適値新番就直之路。諸別監一齊毆打。果爲的實。至於首唱者。終不知爲誰某。其中徐重★(火+集)尹仁福。已爲除名出去。待此面質。或可覈得云云。而又以爲。渠輩都不知巡廳書員之面。其中徐重★(火+集)。數日見拘於巡廳。故進善門外往來人中。知其爲巡廳書員者。必是徐重★(火+集)一人。或者首唱似是徐重★(火+集)。而亦未的見其首犯云云。至於房中足杖事。最初首唱。以別監李長燁指名以告。至於威喝事。別監安重顯。偶過巡廳。見巡廳下人。果爲打頰威喝云云。大抵三者之罪。雖或有輕重之別。最初事端。始報於進善門外毆打。因此而繼有足杖之事。又因此而以至威喝巡廳之擧。合此三者。若論其本。則進善門外毆打之人。當爲三者之首唱。當其毆打之際。先聲主論者。又當爲伊日首唱。而渠輩所謂知面書員云云之說。似或近之。此亦以疑似爲對。終不明言。反復究問。終未査實。不勝惶恐。而平問之下。難以覈得其事狀。竝出付攸司。以爲嚴査重繩。敎以。平問之下。難以取服。誠如議啓內辭意。卿等有何惶恐之端乎。俄自差備。嚴査覈得。今旣輸情。此而若不嚴加懲勵。來頭之弊。誠有不可勝言者。古人所謂求索靑大升之不已。至於蒼黃。毆辱掌務官之不足。至於首醫。首醫之不足。又至於提調者。正謂今日準備語也。況於此際。堂疏所請。又甚切當。摘發此輩首唱者。繩之以重律。斷不饒貸然後。橫肆之習。庶可止戢。最首唱掖隸李長燁。隨從人尹仁福。旣捧侤音。過明日後。移付攸司。爲先更加嚴問。捧供以聞。以爲照法嚴勘之地。
정조 3년 · 강
命捕將捧現告拿處。捕校令兵判嚴棍捧供。
정조 3년 · 목
政院啓言。卽者武監黃壽海等來告以爲。昨夜入番武監崔淑。因傳敎司鑰金學成捉來之除。捕校謂以犯夜。多般詬喝。故以奉命實狀。屢以爲言。佯若不知。直欲結縛司鑰。甚至於裂破衣冠之境。而追到丹鳳門外。其所侵踏。極其狼藉云。奉命掖隸。事體自別。則肆然酗挐。有此前所未聞之擧。紀綱所在。萬萬驚駭。此不嚴懲。有關後弊。當該捕校。請令攸司。嚴査重繩。允之。敎以。設置捕廳。所以禁暴止亂。諸凡非法之事。皆令防戢。則身爲捕校。不徒不禁。身自犯之。已極駭然。而又從以不知奉命之莫重。如是毆打。至於裂破衣冠之境。雖與直打奉命之人有異。因傳敎待令之人。何異於奉命乎。況此輩亦軍門也。紀律所係。則將令之下。亞將以下。猶不敢如是。又況奉命之事乎。至於深夜禁門。作黨聚會。喧喝不已。此國無法也。束濕自束濕。紀綱自紀綱。此而尋常處之。不但奉命之人。被人捽曳。幾何而奉使之官。又受人凌踏也。事似微細。所關甚重。該大將之匿不發覺。至有此爾等謂罪之擧者。堂陛之義。掃地盡矣。豈非無狀之甚也。自政院捧現告。下義禁府拿問處之。該捕校依議啓處之。其餘同情捕校。令兵判一一査出嚴棍。捧供以聞。
정조 3년 · 강
命右捕將李敬懋。兼察左捕將。
정조 3년 · 목
因左捕將李柱國拿問也。
정조 3년 · 강
行次對于誠正閣。仍召見入格儒生。
정조 3년 · 목
宣惠堂上鄭民始曰。臣以餉廳事。有所仰達矣。蓋都監所用。責應於餉廳故。宂備甚多。實爲難繼之道矣。臣意則撤罷餉廳。以糧餉爲名。付之戶曹。每年五千兩式。定送都監。以爲補軍器之用。則無往復紛亂之弊。而且旣作本營之用。則無濫費之慮。似爲便好矣。予曰。然則本廳員役。當何以區處乎。民始曰。員役亦移付於戶曹則好矣。予曰。卿等之意何如。領議政徐命善曰。以臣所見。亦似無妨。在國家聚財之道。不無所益矣。左議政洪樂純曰。下詢本營將臣。議論俱一然後。可以決定矣。訓鍊大將具善復曰。都監之殘弊。近日益甚。而若又兼管此務。漸至浩大之境。則都監將不得支保矣。且責用於餉廳。則軍物修補。自有年限。勢不得不小心待限。而今若移來都監。則自是本營軍事。近來師律。未易嚴整。安能守其年限乎。雖或紿之以軍器之弊盡。而復請修茸。亦安得不信。而莫重戎器。不爲改給乎。以此以彼。都監之移掌此務。決不可爲之矣。戶曹判書金華鎭曰。請罷餉廳。蓋爲財用無濫之計。而訓將之不欲兼管此務。爲慮本軍宂費之意。亦無怪矣。且移付戶曹。亦有掣肘之事。姑置之。則似無妨矣。民始曰。此事決無生弊之理。而訓將之言過矣。予曰。議論姑未俱一。更爲消詳往復于都提調。草記以聞。
정조 3년 · 강
命嶺南公用耗條取用。切勿偏取沿邑。
정조 3년 · 목
領議政徐命善啓言。慶尙監司洪樂彬狀啓。因均廳啓下關。本廳軍作等米一千石。分排沿邑。明春漕運。一時上納計料。而蓋山沿穀物。偏多偏少。不可無均排之道。山穀則一依年前成命。日後經用許劃時。參酌分定。依詳定作錢上納。以爲減數除弊之道。沿穀則京廳上納事關經費者及南北移轉。固是不可已之事。而至於統營之耗條外。毋得犯用元穀事。永爲定式。臣營之自前公用。或有耗條取用者。亦不無偏取沿邑之例。自今爲始。勿論山沿。只取當年耗。而切勿偏取沿邑。至犯元穀。以爲一分矯捄之地。而移轉一款。姑侯屢豐。徐議均排事。令廟堂稟處矣。勿論巡統營。以此分付。請期有實效。從之。
정조 3년 · 강
命江華武學軍官。改名以武旅軍官。
정조 3년 · 목
領議政徐命善啓言。江華留守李性源狀啓以爲。本營軍制。元無一丁之收布。一夫之上番。春秋操鍊時。毋論壯義旅及武學負羽。守堞則一也。而只以名目之間。懇有貴賤之殊故。一則願屬。一則厭避。壯義旅軍官。則身手壯健。服色鮮明。武學則羸老貧殘。朝聚暮散。依壯旅義旅例。借以一旅字。名曰。武旅軍官。則不但軍校子枝之爭相投屬。在朝家初無少加損。在軍民實爲大慰悅。請令廟堂稟旨分付矣。請依所請許施。從之。
정조 3년 · 강
命慶源橫決處防築。令道臣親審後啓聞。
정조 3년 · 목
領議政徐命善啓言。卽見北兵使李明運狀啓謄報。則備陳鍾城府豆滿江衝決處。不可不防築之狀。仍請本邑烟軍。限三日赴役。隣近邑會寧二千五百名。茂山一千名。穩城一千五百名。限三日助役。待明春完築。慶源府訓戎鎭中下把守境兩處。橫決累百結民田。而將有漂失之患。古珥島定界。只隔五六步。以本邑民丁。有難獨當。附近處慶興烟軍。限一千名。竝令三日赴役。而專屬該府使該鎭僉使。待明春眼同防築事。令廟堂稟處矣。鍾城防築之役。頃因咸鏡監司徐浩修狀本。旣有春巡時。道臣親審啓聞之命。此則固當待其報來。更爲稟處矣。慶源橫決處。果如帥臣所論。則亦不可不趁卽防築。令道臣一體親審後。論理啓聞。以爲永杜後患之地。從之。
정조 3년 · 강
遆刑曹判書鄭尙淳。
정조 3년 · 목
領議政徐命善啓言刑曹判書鄭尙淳病狀。姑無起動之望。請今姑許遆。從之。
정조 3년 · 강
命兵曹封不動木御覽會計。從實書入。
정조 3년 · 목
兵曹判書具允鈺啓言。二去癸未年封不動木二百同。移置江都。以備不虞之需。而其後因備局關。或用下於本府內城役。或貸下於捴戎廳。以銀換作。見今實在。木爲三同。銀爲二千八十餘兩。而每年御覽會計中。以木二百同。循例懸錄。自今從其實數請書入。從之。
정조 3년 · 강
命咸昌縣監李憲洛。寧海府使李重馥。長淵府使權翰。橫城縣監鄭宇璧拿處。尙州牧使兪彦鉉。待捧糴後拿來。
정조 3년 · 목
宣惠堂上鄭民始啓言。臣於月前。以大同結錢稅錢之愆期上納者。皆於十一月內畢納。若過此限。則各別論罪之意。筵稟申飭矣。其間多有畢捧者。而惟尙州咸昌寧海長淵橫城等邑。或但呈陳省。或堇納若干。而屢度催促。尙未準納。旣己申飭。若又過期不納。而置而不論。則將無以懲勵他邑。五邑守令請拿處。從之。敎以其中尙州牧使兪彦鉉。纔往旋來。徒近無實。待畢捧糴後。令道臣移文該府。以爲拿來之地。
정조 3년 · 강
吏曹判書李重祜陳疏乞遆。賜例批。
정조 3년 · 강
校理姜忱。以母病陳疏乞遆。批許救護。
정조 3년 · 강
禮曹判書金鍾秀陳疏請覲。賜批許之。
정조 3년 · 강
遆承旨金勉柱。以金尙集代之。
정조 3년 · 목
敎曰。聞有實★(虫+恙)而仕進云。同副承旨金勉柱。今姑許遆。前望單子入之。
정조 3년 · 강
命議諡玉堂。竝重推。
정조 3년 · 목
敎曰。諡法至重。至如忠字。固不可輕易加之。玆者取見議諡書入。所議之諡。無非忠字。律之斷例。得無汰哉之嫌乎。況彼節義樹立。亦有高下深淺。則又豈無混同之歎乎。太常合諡。姑未設行云。如欲釐正。足可及矣。以此意。令弘文館知悉。使重諡法之意。毋至全廢。又敎曰。旣已傳敎。則不可無示警。今日議諡玉堂。竝從重推考。
정조 3년 · 강
命南奉朝賀孫。相當窠調用。
정조 3년 · 목
敎曰。南奉朝賀延諡。使之從近爲之。聞其家淸寒。無䃫石之資。其孫麟耇。已滿莁仕之年云。故師傅家豈無蔭補之政。今日政。相當窠調用。
정조 3년 · 강
罷奉敎徐龍輔。檢閱鄭東浚職。
정조 3년 · 목
敎曰。雖以本閣事須資云。而晩時入來之責。在所難免。奉敎徐龍輔罷職。又敎曰。雖是右僚慢忽之事。而下位之不傳入侍之報。亦難免慢忽之責。新進小官。宜有警勵之道。檢閱鄭東浚亦爲罷職。
정조 3년 · 강
命翰圈。令都堂當日擧行。
정조 3년 · 목
敎曰。翰林不備。館直閣直。每多苟且。況今翰林只有二員。無以會圈。而適因他事。皆已罷職。翰圈。令都堂。當日擧行。又敎曰。春秋館領監事知事同知事命招。翰林會圈。又敎曰。翰圈時。翰林不備。不得會圈。則行公翰林。例有削職之擧。今番諸翰林。雖皆罪罷而削職前。都堂不得會圈云。諸翰林姑令依例削職。
정조 3년 · 강
有政。吏曹判書李重祜進。
정조 3년 · 목
敎曰。諡坐今日擧行云。政府署經。其令明日擧行。本府郞官。今日政差出。又敎曰。雖是政月。窠闕至於十餘之多。則昨夜之政。以判書不參政。曰無以政事云者。雖曰前例。誠有失實之嫌。而又於今日之政。入闕判書。無故懸病。揆以事體。極涉怠忽。此判書亦效此等之習乎。政廳承旨知悉。○以黃昇源爲校理。蔡濟恭爲刑曹判書。李命植鄭昌順任希敎爲同義禁。趙龜鎭爲副修撰。金宇鎭爲檢詳。崔興遠爲童蒙敎官。韓啓增爲假監役。李寬鼎爲 　寧陵參奉。南麟耉爲 永佑園參奉。興遠以下。竝初仕也。
정조 3년 · 강
命錦伯狀辭。行會憲府。以爲議處。
정조 3년 · 목
奎章閣啓言。卽接洪忠監司李秉鼎所報。則以爲。今以報辭之不明。又奉嚴敎。惶懍戰恐。只當引罪而已。何敢更有論報。有若分疏者然哉。當初未料其至登御覽。直是不察之失。尼城所在魯西集之姑錄旋拔。亦出於慮事未周之致。一則卑職之罪。二則卑職之罪。而此外實無可以論報者。不勝萬萬懍恧云矣。敎以以此報狀辭意。行會司憲府。以爲議處之地。
정조 3년 · 강
放定配罪人成鼎鎭。
정조 3년 · 목
敎曰。伊時樹立。可謂有之。伊後所遭。可謂疑矣。每欲下敎而未果。昨因言端思之。定配罪人成鼎鎭放送。
정조 3년 · 강
命時囚兪漢寬。加一等勘處。開坐堂上竝罷職。金光國更捧口招。
정조 3년 · 목
義禁府啓言。前參奉兪漢寬原情。泛稱遲晩。請刑推得情。敎以設欲論以疑惟輕之義。節節違錯。渠供以入日面看交代次。不得入直云。則三昨執頉。猶或諉之交代之人。輕先出直。而至於昨日。又以何意。以下鄕稱托乎。爰辭自歸粧撰之科。以此以彼。萬萬無據。考律本加一等勘處。虛實間交代陵官之輕先出去事。不可不問。該直長問名。亦爲拿問處之。又啓言。醫官金光國原情。泛稱遲晩。請刑推得情。敎以此事顚末。旣論於提調入侍時。而事雖微細。係是御藥。則特敎之下。本府之發問目及捧供辭之際。如此泛然。此等王府。革亦無妨。開坐堂上。一竝罷職。判堂以此意知悉。待新堂上差出。同爲開坐。金光國。渠以多年隨行之醫官。不有預先啓稟之古例。徑自折衷磨鍊者。果何意思。況因傳敎嚴問之下。但以數語。有若泛問漫應者然。情狀殊極巧惡。更爲嚴問。捧口招以聞。又啓言。善山前府使李命杰原情。泛稱遲晩。請刑推得情。敎以臺評之全沒模捉。雖如渠供中發明。不遽然酌處。下本道査問。日寒如此。李命杰則姑爲保放。
정조 3년 · 목
予詢檢詳金宇鎭曰。議諡後署經爲之乎。宇鎭曰。大臣未入來故。姑不得爲之矣。予曰。太常合諡。已擧行乎。宇鎭曰。今日當擧行矣。予曰。羅德憲節義卓異。而獨漏於議諡者。何故云耶。承旨徐有防曰。故參判金亮行。製其諡狀。而今已作故故。不得入於議諡中矣。
정조 3년 · 강
命政官。待明朝牌招開政。
정조 3년 · 목
敎曰。太常合諡。政府署經。今日內爲之云。政官待明朝牌招開政。下批。
정조 3년 · 강
命故忠臣羅德憲。議諡擧行。
정조 3년 · 목
敎曰。故忠臣羅德憲。節義可謂卓越。尙無易名之典。已是欠事。而今聞筵臣所奏。以諡狀事。今番不得議諡云。曾有可據之例。今日署經。同爲擧行之意。檢詳又聽筵敎。以此分付弘文館。
정조 3년 · 강
命前翰林徐龍輔鄭東浚敍用。
정조 3년 · 목
敎曰。昨日罷散。始因示警。又尊古例。當今左右史無人。召試在近。前翰林徐龍輔鄭東浚。給牒敍用。仍令該曹。口傳付職。牌招入直。
정조 3년 · 강
領府事金尙喆箚辭諸司提擧之任。賜批。
정조 3년 · 목
批以聞有所愼。殊極慮念。近日日氣太冷太煥。此時調將。易致失宜。卿其益加善攝。速臻勿藥。是予之望也。至若貶坐愆期。庸何傷乎。更冀卿之安心也。仍命遣史官傳諭。
정조 3년 · 강
正言姜演。以母病陳疏徑行。踏啓字。
정조 3년 · 강
大司諫林得浩疏請柑製主試及國子長承旨譴罷。賜批。
정조 3년 · 목
疏略曰。臣聞日昨柑製書册隨從之渾入。已極狼藉。頒柑之際。紛拏亦甚云。且以通方外事言之。古例則節製若無通方外下敎。則試取泮儒矣。今番則旣無此敎。而遽通方外。噫是何擧也。主試之人。固當按例提稟。而不此之爲。混同試取。若是無難。其在嚴科規杜後弊之道。不可以已過而置之。臣謂主試文任及國子長試所承旨。竝施譴罷之典。斷不可已矣。批以不禁場中之紛拏。不稟方外之許赴者。誠如爾言。殊極寒心。然不禁之責。在國子長。不稟之失。在承旨。譴罷。至於主試文任。不過考券於收券之後而已。混同請甚。非不斟量之甚者乎。
정조 3년 · 강
修撰朴天行陳疏辭職。仍論諡事。賜批。
정조 3년 · 목
疏略曰。臣於昨夜隨牌之時。氷路馬蹶。重致墜傷。本館議諡。亦不進參。目今症情。實無時日蠢動之望。伏乞亟遞臣職焉。臣於請急之章。不宜贅他。而卽伏見傳敎下者。以今番本館議諡。無非忠字。至有合座改議之擧。而贈判書金雲澤洪啓廸之諡望。亦在所改之中。第念此兩臣之所以許諡者。以其死於國事也。辛壬諸臣所秉之義。只是慮國忘家。危身奉上。至死靡悔。則死於辛壬者。非忠而何。不然。則彼兩臣者。不過當時之一宰臣。初何必贈職爲也。亦何必贈諡爲也。而若不表出其死國事一節。則終未見十分襯合。臣謂此兩臣之諡。初不許贈則已也。旣許其諡。則一忠字。不可不許也。至於贈贊成臣李晩成李弘述之諡。尤不可已者也。批以昨日傳敎。不必指的此兩人者。而諡法至嚴。公議在下。溢美之事。則予或禁止。至若以某字換某字。決非所可提敎者。贈贊成李晩成李弘述。同爲議諡。追議於五司經坐之後者。古無是例也。爾亦勿辭。從速察職。
정조 3년 · 목
敎曰。承旨前望單子入之。待下批牌招察任。
정조 3년 · 강
命時囚宋獻圭等勘放。金相丁保放。兪漢寬更拿嚴覈。
정조 3년 · 목
義禁府啓言。時囚罪人宋獻圭李祖承。照律竝杖八十收贖。奪告身三等放送。兪漢寬。本律加一等。杖九十收贖。奪告身四等。請放送。允之。又啓言。宣陵直長金相丁原情。泛稱遲晩。請刑推得情。敎以金相丁。則年過六十。如此嚴沍。難以滯囚。姑令保放。開坐日除刑推議處。兪漢寬。觀此相丁之供。與渠所發明。如是相左。可謂不欺則罔。況相丁議處。亦在於漢寬言之虛實。更卽拿問。以爲嚴覈之地。
정조 3년 · 강
奎章閣。以慶尙監司洪樂彬册板見漏所報啓。
정조 3년 · 목
本閣啓言。慶尙監司洪樂彬。修上列邑所在册板目錄中。或有遺漏。自本閣卽爲發關以啓事命下矣。卽見所報。則以爲。卑職到任之後。恐不無日子遲延之慮故。急於奉行。未及躬檢。只憑各邑所報。而修呈成册。致此許多册板之見漏。至承問備。惶恐隕越。後錄中通鑑纂要。以歷代通鑑。容入紙地八十八束。錄入於前報成册中。靑泉集板本。年前自營下移置於陜川郡海印寺故。錄入於該郡書册秩。大邱所在六種書册落漏委折。査問於同府。則判官具膺所報以爲。杞溪兪氏族譜。江陵金氏族譜。與他册有異故。不敢一例入錄。至於元朝五箴。愚齋集貞武公集。近思錄四種。年前移送於慶州府故。不得入錄。他餘各邑之漏落不報者。其所擧行。極涉駭然。今方星火發關。一邊査問嚴處。一邊改修報之意。申飭知委。此外各邑中。或有遺漏者。更加詳考。毋論刓不刓。一一列錄修報之意。一體嚴飭。待各邑齊報。成册修報計料。列邑往復之際。不免稽遲之慮。不勝惶悚云矣。
정조 3년 · 강
吏曹參判鄭民始陳疏乞遆。賜批。
정조 3년 · 목
批以所辭太過。卿其勿辭行公。
정조 3년 · 강
有政。吏曹判書李重祜。參判鄭民始進。
정조 3년 · 목
敎曰。參判之無情勢。而旣承疏批。又違召牌者。分義事體。俱涉未安。更爲牌招。同爲開政。○以卒領議政金陽澤爲文簡。恩信君禛爲昭愍。贈吏判延最績爲毅敏。贈吏判李廷熽爲忠獻。贈吏判金雲澤爲貞簡。贈吏判洪啓廸爲毅簡。卒刑判南有容爲文淸。贈參判羅德憲爲忠烈。統制使金禮直爲忠毅。許霮爲持平。宋民載爲正言。柳孟養爲副修撰。李義弼爲大司成。李★(土+甲)爲同義禁。鄭東驥爲童蒙敎官。初仕也。
정조 3년 · 강
重推兵曹判書具允鈺。遆差承旨金尙集。
정조 3년 · 목
因龍乕營褒貶時。禁軍番將出去。請出標信啓辭。敎以旣有都監內入直將官之例。又有禁營日前草記定式之事。則獨龍乕營不知乎。雖無訓禁之例。龍營卽兵曹也。其在統諸營重宿衛之道。固當創出。則不徒不然。又不知他營之例。有此誤稟之擧。標信雖曰等閑。豈可用於此等處乎。此亦軍兵去就。莫非校屬不能提醒之致。兵曹判書具允鈺從重推考。本營事知敎鍊官。令訓將決棍。又敎曰。政院擧行。極爲疏忽。全失號令百司之義。殊可駭然。軍士代房承旨遞差。伴直承旨姑先從重推考。又敎曰。政院入番行首吏隸。令攸司科治。
정조 3년 · 강
遆兵曹參判任希敎。參知李亨元。
정조 3년 · 목
敎曰。夜摘奸時。建陽門入直禁衛軍闕點。至於三名之多。兵曹則漫不省覺。以本數入啓。致此執頉。非但事未前聞。亦極疏忽。當該入直堂郞爲先罷職。近日兵曹事。又有駭異者。參判任希敎。參知李亨元遆差。又敎曰。此等事飭敎。抑亦屑屑。而若論厥咎。咎將誰執。兼兵曹判書具允鈺爲先從重推考。又敎曰。入直騎堂俱空。政官待明朝牌招開政。另加擇差。
정조 3년 · 목
予曰。非抄選而直附經筵官。有前例云乎。祐源曰。問于吏曹。則前例無之云。而以大臣之所奏擧行云矣。予命都承旨李義翊入侍。敎曰。俄者經筵官事。有前例乎。義翊曰。前例無之云。不爲稟定而徑先直付。不善爲之矣。
정조 3년 · 강
命經筵官抄選之如今日例。問于銓曹以啓。
정조 3년 · 목
敎曰。非其禮而招。古人不應。況山野之士乎。至於經筵官。體貌自別。啓下之後。不可無敦召之擧故。自前必以官經筵邇列後啓下者。事例斑斑。以今之事觀之。可謂先經筵後抄選也。彼經筵官。能膺違式之招乎。然予聞見所及之外。或有如今日拔例之事乎否。問于銓曹以啓。
정조 3년 · 강
副修撰柳孟養陳疏。請改諡趙尙鎭譴罷。賜批。
정조 3년 · 목
疏略曰。向於奉朝賀臣洪國榮休致之時。拜箚未徹。無端還推。使四百年館規。緣臣而壞損。臣之溺職。於是益著。噫彼一朝納符。事出倉卒。神精惝怳。思慮未周。旣未能請對於告歸之日。又未能抗章於批下之後。遲過信宿。始乃拜箚。承宣旣不捧入。則爭難可也。侵斥可也。而宣麻時迫。憮然自退。又不能以實狀。旣陳自引之章。論其本情。則非敢出於觀望塞責。而愚迷罔覺。自犯難恕之罪。臣雖無恥。人將謂何。果然相規之語。至發於僚員之啓。滿心慚惶。何敢以遂事。不思深引之道哉。不意甄敍之典旣降。繼之以玉署新除。尤切悶蹙。揆以廉防。冒膺無路。短章自列。悉暴衷懇。伏乞亟削臣職。仍降威罰。臣於訟愆之章。不宜贅及他說。而事在目下。不敢泯默焉。噫近來諡法。轉成痼瘼。專以溢美而爲斷。文忠二字。幾乎無人不加。第念贈判書金雲澤洪啓廸之命議節惠。寔爲其死於國事也。噫當辛壬極否之時。視死如歸。貞忠毅節。卓越千古。國家之保有今日。實基於此箇人忠烈。則忠字之諡。不加於此。而將何用哉。伏願金雲澤洪啓廸兩臣諡號。特命改擬。一以爲奬忠節。一以爲扶世敎焉。至若贊成臣李晩成李弘述之尙闕易名。大是欠典。伏覩僚臣疏本。則以爲。無筵稟無特敎。不得議焉云。此與臣所聞者異矣。副應敎臣趙尙鎭。謂有世嫌。任自取捨。應行之典不擧焉。事未前有。大關後弊。臣謂副應敎臣趙尙鎭。宜施譴罷之典。而亟下明命。使之一體擧行焉。批以改諡事。下本館稟處。趙尙鎭事不允。
정조 3년 · 강
禮曹判書金鍾秀陳疏請歸覲之路。歷省先壠。賜批許之。
정조 3년 · 강
正言徐有成上疏辭職。仍陳諸條。賜批。
정조 3년 · 목
疏略曰。臣於月前待罪館職也。以拜箚還持去事。至被僚員之規駁。臣於是日。適登天陛。滿心慚悚。顚倒退出。至今追思。尙不覺背汗而顏騂矣。噫方當藎臣之去朝也。孰不有惜其去。而況臣跡忝近密。職是論思。義當卽地求對。亟請反汗。而遲過信宿。始乃拜箚者。吁亦晩矣。喉司之臣。雖不許捧。反復爭難。不得徹則不止者。事理當然。而半日相持。宣麻時迫。則相顧憮然。無辭而退。其壞損館規。已無餘地。而觀望之譏。亦將何辭自解乎。不意薄勘未幾。繼以臣爲司諫院正言。伏奉諭旨。且感且惶。夫官以諫名。以不言被論。殫墨未乾。而除書又下。在淸朝官人之道。恐不宜若是苟艱。亟遆臣職。仍治臣罪焉。嗚呼逆賊未討。今歲又垂窮矣。三司合啓。差過十許日。則其將爲五載之久。古之討逆。惟恐不急。今之討逆。始急而終緩。思之及此。豈非大可憂而深長慮處乎。伏願赫然明斷。毋踰此歲幸甚。嗚呼人君典學。實爲治道之本。而竊覸三講之連行絕無。兩對之開轍靡常。固知我聖上溫繹之工。自有得於燕蠖之中者。而豈亦群下啓沃之術。無甚槪於聖智之高明耶。伏願頻賜引接。俾補緝熙之學幸甚。經筵官之選。法意甚美。見今被選無多。而或造朝遽歸。或辭病而不起。其爲淸朝之欠典。當如何哉。向來大臣。又有一二人筵白之事。而仄聽數月。尙未有旌招之擧。得無歉於聖上求賢如渴之誠耶。伏願益篤緇衣之誠。且盡禮羅之方幸甚。明經科之有名無實久矣。背誦七書。不錯一字。豈不誠難矣。而法久弊生。間或有徒資口習。全沒心解。雖至夤緣登第。人旣不以經術致待。被亦不以能文自處。此豈　先王設科取人之本意也哉。今又會講不遠矣。若使主司之臣。勿以口誦歸重。多發文義。以探其見解。多出連畵。以試其製才。仍又減損考講之數。而剩取於生劃之科。則初頭雖或有不便。而畢竟變學究爲秀才之道。未必不由於是矣。伏願下臣此疏於廟堂。商確稟處。著爲定式。以爲作人材需用當世之地幸甚。批以伊時堂箚事。雖因堂啓而聞之。猶未詳其委折。今見爾疏。可謂怳然。所陳當留意。而至於經筵官事。非其精抄之意。以其拘於格例。未卽啓下。何哉。末端事。依施。爾其勿辭察職。
정조 3년 · 강
罷副修撰柳孟養。正言徐有成職。
정조 3년 · 목
敎曰。柳孟養辭職。雖言其事實。令人不滿一哂。更而思之。苟是當爲之事。何待信宿。亦何關於政院乎。又是不可爲之事。不爲可也。焉有論思之官。顧望徘徊。及其葛藤之後。則反生移咎之計。張皇爲說。推諉爲事。何其慌忙之甚乎。此等之習。予不屑焉。亦關士夫廉隅。副修撰柳孟養。亟施罷職不敍之典。徐有成疏亦然。一體以此捧傳旨。此後伊時因堂疏譴罷玉堂辭章有此等之說。則政院勿捧。又敎曰。玉堂罷職之代。今日政差出。
정조 3년 · 강
有政。吏曹判書李重祜。參議金夏材。兵曹判書具允鈺進。
정조 3년 · 목
以趙時俊爲兵曹參判。李度默爲副修撰。趙圭鎭爲副捴管。
정조 3년 · 강
命錯奏中官重推。違牌玉堂許遆。
정조 3년 · 목
敎曰。昨日坐直承旨誰某入直問奏時。有此錯奏之擧。中官司謁中摘發從重推考。又敎曰。諸玉堂違牌。旣因情勢。竝姑許遆。其中副校理李儒慶。無處義之可言者。推考傳旨捧入。
정조 3년 · 강
遣承旨。詣 宗廟 　景慕宮奉審摘奸。
정조 3년 · 목
予曰。妓女之入宿闕中。前古所未有之事。極爲驚駭矣。予曰。注書持標信出去。丹鳳門留門。藥房提調及吳道烱出送。而妓女輩逐出也。假注書李錫夏承命出去分付後。持標信還入。予曰。標信更爲持去丹鳳門留門。馳往左右巡廳摘奸以來。而巡將監軍。若不發巡。以今已夜深。何不發巡之意。嚴飭可也。錫夏出來。馳往摘奸後還奏曰。左廳巡將監軍。已爲發巡。而右廳巡將監軍。不爲發巡故。以下敎內辭意嚴飭矣。予曰。姓名誰也。錫夏曰。巡將金光默。監軍鄭益祚云矣。予曰。何不發巡云耶。錫夏曰。問其緣由。則以爲俄已發巡矣。以夜深苦寒。欲更着毛裘。暫入廳中云矣。
정조 3년 · 강
命尙衣提調尹東暹遆差。
정조 3년 · 목
承旨朴祐源啓言。日前因司謁請謁。以尙方婢子。差備針線之不謹。分付該院。使之囚治。其所謂囚治者。卽指自該院移法曹囚治之事。而今聞拘留該院。又經多日云。移文囚治。有何不可。而不此之爲。莫重淸禁之地。有此無前之擧者。萬萬駭然。當該堂上重推。該郞。本院請推外。無他罰。何以爲之。從之。敎以郞廳拿處。○敎曰。今聞承宣所奏。該院事極爲駭然矣。肅肅淸禁。有此䙝汚之擧。以此以彼。誤傳與否。本不關焉。公事堂上大有所失。當該提調遆差。又敎曰。尙衣提調口傳差出。
정조 3년 · 강
大司憲李普行上疏陳勉。賜批。
정조 3년 · 목
疏略曰。惟天惟 祖宗。畀殿下以聖人之德。授殿下以聖人之位者。其意豈偶然乎哉。蓋將以環東土數千里。子孫黎民。托之於殿下之一身。欲蒙其至治之澤。而使堯舜盛德大業。復見於今日也。殿下其又可因循退托。不自以爲己任乎。臣請以殿下之所已躬行者。反復以證之。當堯之時。虞舜攝位。工兜苗鯀之黨。內懷不平。煽動䲭張。有危亂天下之慮。而舜旣卽位。首誅四凶。使天下咸服其明矣。惟我殿下。當代理之日。御極之初。其閱履艱虞。非虞舜之比。而群凶之盤據紏結。十倍於工兜。則於斯時也。宗社之憂。凜乎如一髮矣。殿下深墨嚴廬。不煩辭色。一擧廓淸。是殿下已行舜之所難。而沛然有裕矣。於其所易者。特其次第事耳。又安用遲疑等待爲哉。臣固愚迷。雖不敢妄度而論。然第念以已往而推弓來。亦不能無隱憂於萬一者。殿下御極之初。處置擧措。八域風動。矯首相望。以爲聖主出矣。至治可見。每一敎令之下。田夫野夫。相與傾耳而攅手。于玆四年。朝廷所以設施注措。而其功效之驗於外者。亦無以大慰斯民之望。則昔之歡欣聳動者。得不意怠而心沮乎。伏願殿下。奮發大志。卓然以至治自期。而斟量時措之宜。講究緩急之序。以之明立標準。審從規模。使群生百僚。精白粹礪。各率其職。則三古之治。如之何其不庶幾哉。苟殿下不以臣言爲不可。而倘加採納。則臣敢不殫心竭慮。恭隨百執事後。以自效於節目施爲之末乎。惟殿下。勿以其人微而廢其言焉。批以所陳當留意。
정조 3년 · 강
有政。吏曹判書李重祜。參判鄭民始。參議金夏材進
정조 3년 · 목
以姜彝正爲正言。沈煥之爲副校理。李敬一爲修撰。○再政。經筵官宋煥箕韓啓增單付。
정조 3년 · 강
差下實錄堂上鄭昌聖等。郞廳李度默等。
정조 3년 · 목
實錄廳啓言。歲色已盡。纂修尤急。行副司直鄭昌聖。吏曹參議金夏材。堂上差下。副修撰李度默。修撰趙鼎鎭。兵曹佐郞尹得孚。前正言李鼎運。前掌令尹長烈。前持平李濟萬。副司果李敬一。郞廳請差下。從之。
정조 3년 · 목
敎曰。吏兵房承旨持褒貶啓本入侍。○予曰。同副入來乎。有防曰姑不入來。而與臣娚妹應避之嫌矣。○京畿監司鄭好仁啓本。加平郡守李得祥。初政無稱。試觀來效。交河郡守權聖應。久賊宜詗。報營何遲。龍仁縣令尹泰國。徵逋已勤。尤勉綜理。始興縣令李昌遠。旣勤査逋。終欠剛克。積城縣監李義逸。政旣精詳。奚取驛謗。竝中。麻田郡守李耉永。停捧聖澤。多歸逋吏。陽城縣監洪復浩。捧糴太濫。養戶莫察。重林察訪任大慶。準瓜難恕。竝下。洪忠監司李秉鼎啓本。溫陽郡守金熲。非無民惠。宜察吏奸。靑陽縣監李命瑀。慈諒則有。剛嚴是勉。黃澗縣監李運永。政欲行古。事或近迃。永同縣監尹昌柱。民譽不衰。衙務宜嚴。竝中。稷山縣監李世聞。刑擅何故。灾濫難恕。堤川縣監朴始榮。氣麃語誕。政昏民咨。竝下。黃海監司金熤啓本。平山府使金光宇。謗難盡信。歛或有過。中。信川郡守李沇。吏奸糴弊。誰執其咎。下。江原監司具㢞啓本。祥雲察訪張顯慶。吏歛盍察。中。平海郡守李文顯。午酒妨務。寵婢多謗。楊口縣監李春永。喜怒失當。歛貸招怨。下。全羅監司徐有隣啓本。淳昌郡守洪益喆。實績旣多。浮謗且略。光陽縣監鄭駿采。才堪大治。戒忽小忿。南平縣監鄭東恊。治固有規。事或近苛。興陽縣監申禹相。治豈頓衰。病實難强。竝中。興德縣監白光澤。一嬖有無。兩截前後。海南縣監李恒林。簿委猾吏。賂分奸邸。竝下。濟州牧使金永綬啓本。濟州判官慶采運。馬政不輕。旣往難恕。大靜縣監金重玉。非曰不治。馬政宜勉。竝中。慶尙監司洪樂彬啓本。靑松府使徐晦修。志雖願治。奈老不逮。咸陽郡守李殷昌。政無可疵。客胡胎謗。淸道郡守李琜。大體固好。微失宜略。開寧縣監金元柱。恬愼可尙。客謗宜察。眞寶縣監權綜。政無關失。損體宜警。咸昌縣監李憲洛。束濕雖疏。醇謹可䙡。泗川縣監沈公恊。勤實則有。盍察糴弊。長水察訪慶明運。曷不畏愼。竝中。榮川郡守金載岳。薄警蔑效。僻務難了。陜川郡守金命淳。治規漸紊。民邑受病。丹陽縣監林最遠。譽何不久。佞嬖之故。新寧縣監李厚源。題狀旣滯。用棍何濫。竝下。平安監司李徽之啓本。嘉山郡守韓聖養。謗或在色。譽聞修補。順川郡守崔範重。宜勉綜察。可尙勤愼。竝中。价川郡守李彬。戶歛多濫。報辭少實。下。咸鏡監司徐浩修啓本。永興府使李晉圭。寬柔之故。吏鄕或肆。明川府使權邁。詳固做治。柔或妨事。竝中。穩城府使高信謙。貿遷招謗。弋獵胎弊。北靑府使崔台衡。刑具違則。檢報多疏。鏡城判官柳匡天。政無條理。刑有濫酷。利城縣監金宗煜。殘邑悍吏。久無官長。輸城察訪嚴祥鴻。馬政甚疏。竝下。
정조 3년 · 강
遆承旨李文源。以金蓍耉代之。尋遆蓍耉。以姜潤代之。尋遆潤。以李東泰代之。
정조 3년 · 목
敎曰。聞有親嫌云。同副承旨李文源許遆。前望單子入之。又敎曰。在外承旨許遆。前望單子入之。又敎曰。在外承旨許遆。前望單子入之。又敎曰。新除承旨牌招察任。
정조 3년 · 강
政院。以經筵官抄選事。問于吏曹啓。
정조 3년 · 목
本院啓言。經筵官抄選之如今日例者。問銓曹以啓事命下矣。問于吏曹。則以爲。經筵官直啓下。元無可據之例。只憑大臣擧條及言送而擧行云矣。
정조 3년 · 강
社稷祈穀祭省牲省器。命當躬行。
정조 3년 · 목
因禮曹啓稟有是命。
정조 3년 · 강
遆承旨李東泰。以金尙集代之。
정조 3년 · 목
敎曰。不爲仕進承旨許遆。前望單子入之。又敎曰。新除授承旨。待下批牌招察任。
정조 3년 · 강
左參贊黃景源陳箚。請擧廉吏薦人材旌孝烈。賜批。
정조 3년 · 목
疏略曰。往者因經筵官宋德相言。令廟堂選淸白吏。會九卿籌司諸臣。各薦人材。命諸道啓問孝子烈女之顯名者。旌其門閭。而成命已踰夏秋。將經歲無所施爲。此雖由於廟堂多故。而諸道亦皆未遑。至今因循。不得擧行。夫擧慮潔以厲風俗。進賢能以圖政事。旌孝烈以隆敎化。非特德相之言也。古之人君。治國家無不行之。臣以爲。宜令廟堂擧廉吏。遇次對日。集九卿籌司諸臣於賓廳。各薦人材在外者。發遣郞官。受其薦然後。大臣抄其中可登庸者。啓下該曹。飭諸道搜揚孝烈之未旌表者。庶有合於三代之政也。批以淸白吏事。亟令廟堂覆奏。孝烈事。該道抄啓。已多旌復者。而特以未出朝紙。卿未及聞之歟。
정조 3년 · 강
副捴管魚錫定疏陳先誣。仍乞退。賜批。
정조 3년 · 목
疏略曰。臣竊伏聞先臣在時。自徐德修被禍之後。其所相念。無異親戚。凡於吉凶婚喪。輒加等存恤。逮于臣身。與仁修三父子。皆作同僚。以至于今日。無毫髮相失。則有寧之於臣家。初無私讎之可言矣。嗚呼有寧唱之於前。得孚和之於後。其所誣辱先臣。前後一串貫來。在臣情事。若受鋒刃。固不須言。而雖使他人傍觀。彼有寧之氣使。亦不覺渾身俱靑。仄聞有寧。又一疏投。見阻喉院。而臣雖未見其全本。得聞一二句語。則至以一國之共憤。一世之大義等語。肆然說去。復襲前套。徒知誣辱臣家之爲快。不知渠言之悖理。事雖關於先臣。亦何足多卞。而假使如有寧之言。果是一國之共憤。百世之大義。則自辛壬至于今。殆近六十年。前後滿廷諸臣。言論風采。不啻百倍於有寧。而曾無一人以此言攻斥臣家。而何爲獨發於有寧之疏也。繼又拈出私讎一段。而公然插入國讎二字。空中簛弄。打成一箇義理。陰驅臣家於私讎國讎之中。而其句讀之改換頭面。比前雖似刪略。語意之包含凶險。殆有甚焉。人心之叵測。一何至此也。嗚呼前疏之中。僞勳以上。皆是類聚許多凶言悖謀。白地加誣於先臣一身。驟看其言。則不惟賤臣。孰不爲之駭怖。而徐究其意。則都是劫辱而已。構捏而已。其爲設計。誠巧且險矣。賤臣以親承 先大王下敎者。仰瀆於宸嚴之下矣。天鑑孔昭。下燭無餘。則其計莫售。其言落空。渠當自悔前言之誣妄。內懷慚恧之不暇。而一疏二疏。猶不知止者。直以賤臣庸疏朴訥。杜門深處。孤立無朋。墻壁無依之故。視臣如草芥。至此之極。顧臣情地。惟願速死而無知矣。日昨總管新命忽下。趨謝無路。來伏郊坰。猥上一疏。伏乞亟遞臣職。仍許退還。田里焉批以本事更不須說。而予則以爲。咸原受符日所懷。辭勳時一箚。雖使卿十疏申暴。無以加此。嗚呼 先王之敎。槪有所俯燭於斯也。
정조 3년 · 강
遞副總管魚錫定。
정조 3년 · 목
敎曰。徐有寧父子之與魚錫定。前此三處作僚。到今忽作讎嫌者。其意不難知也。可謂郞當乖剌。而督令。錫定。周旋於一府。則旣非調劑。徒近迫隘。則副總管魚錫定。今姑許遞。
정조 3년 · 강
命孝烈忠義棹楔給復。此後謄布朝紙。
정조 3년 · 목
敎曰。重臣箚批。已有提敎。而因儒賢筵達孝烈抄啓事。命下之後。諸道果已登聞乎。問于該曹以啓。又敎曰。孝烈忠義棹楔給復之者。所以樹風聲而聳勸一世也。特因謬例。元無頒示朝紙之事。重臣尙有不知。民何以知所觀感也。此後旌閭贈職給復等事。自各該房捧承傳傳旨後。因令謄布朝報事。政院知悉。着意擧行。以此載之故事。
정조 3년 · 강
命時囚兪漢寬等議處。
정조 3년 · 목
義禁府啓言。 宣陵前參奉兪漢寬。特敎更査之下。復事漫漶。請刑推得情。敎以以兩囚供觀之。孰是理直。孰是理屈。其時辭直之義。豈非相反之甚者乎。姑從寬厚之政。時囚罪人金相丁兪漢寬。竝以此罪狀。除刑推議處。
정조 3년 · 강
命宗簿提調罷職。郞廳汰去今日政竝令擇差。